གྲངས་ཉུང་མི་རིགས་ཀྱི་རང་སྐྱོང་དང་སྐད་ཡིག་དར་སྤེལ་སོགས་ཀྱི་ལས་དོན་ཐད་ལ་ལམ་སྟོན་རང་བཞིན་ཅན་གྱི་གཏན་འཁེལ་བྱས་པས།བོད་རང་སྐྱོང་ལྗོངས་དང་།མཚོ་སྔོན་དང་ཟི་ཁྲོན་ཞིང་ཆེན་སོགས་ན་ཁྱབ་བརྡལ་དུ་གནས་པའི་བོད་རང་སྐྱོང་ཁུལ་བཅུས་རང་གི་གནས་བབས་དང་བསྟུན་ནས་བོད་སྐད་ཡིག་དར་སྤེལ་གྱི་ཡུལ་ཁྲིམས་ཏེ་རང་སྐྱོང་སྲོལ་ཡིག་དང་ཡང་ན་དམིགས་བསལ་སྲོལ་ཡིག་བཟོས་ནས་རང་རིགས་ཀྱི་སྐད་ཡིག་དང་རིག་གཞུང་གང་ལ་གང་འཚམས་ཀྱིས་སྲུང་སྐྱོབ་བྱས།རང་སྐྱོང་སྲོལ་ཡིག་དང་དམིགས་བསལ་སྲོལ་ཡིག་དེ་དག་གིས་བོད་སྐད་ཡིག་གི་རྒྱུན་གནས་དང་དར་སྤེལ་ལ་གཞན་གྱིས་དྲིང་འཇོག་མི་དགོས་པའི་གཞོགས་འདེགས་ཀྱི་ནུས་པ་ཐོན་དང་ཐོན་བཞིན་པ་ནི་སྨྲོས་མ་དགོས་པ་ཡིན་པས།ང་ཚོས་ཡུལ་ཁྲིམས་དེ་དག་གི་ཤེས་བར་བྱས་ཏེ་མཐོང་ཆེན་དང་སྲུང་སྐྱོབ་བྱེད་རྒྱུ་ཤིན་ཏུ་གལ་ཆེ་བའི་གནས་ཡིན།ཡུལ་ཁྲིམས་དེ་དག་ལའང་གནས་དུས་ལ་སོགས་པའི་རྒྱུ་རྐྱེན་གང་མང་གི་དབང་གིས་འཐུས་མི་ཚང་ཞིང་དོན་མི་གསལ་བ་ལ་སོགས་པའི་ཞན་ཆ་དང་འཐུས་ཤོར་མང་པོ་ཡོད་པས་ང་ཚོས་བྱི་དོར་དང་དག་ཐེར་བྱེད་དགོས་པའི་གནས་སུ་ལྷུང་ཡོད།ཁྲིམས་གང་དང་གང་ཡིན་རུང་དུས་དང་བསྟུན་ནས་བཟང་ངན་གྱི་འགྱུར་བ་ཐེབས་ཀྱི་ཡོད་ལ་ཐེབས་དགོས་པ་ཞིག་ཀྱང་ཡིན།ཁྲིམས་ལ་ལ་ངན་ཕྱོགས་སུ་འགྱུར་བ་ཐེབས་ཀྱིན་ཡོད་པ་དེའང་ང་ཚོས་ཚོར་དགོས་པས།སྐད་ཡིག་ཐོབ་ཐང་གི་ཡུལ་ཁྲིམས་འདི་དག་ངན་ཕྱོགས་སུ་མི་འགྱུར་བར་ང་ཚོས་ཉ་མོས་མིག་མི་འཛུམ་པ་ལྟར་དྲན་ཤེས་བསྟེན་ནས་མེལ་ཚེ་བྱ་དགོས།།